UČENICI NAŠE ŠKOLE POSJETILI HRVATSKI SABOR

U petak, 4.10.2013., tridesetak učenika naše škole, većinom predsjednika svojih razreda, posjetilo je Hrvatski sabor povodom Smotre „Da sam zastupnik u Hrvatskom saboru“.

Prvu Smotru „Da sam zastupnik u Hrvatskom saboru“ za učenike osnovnih škola organizirala je Agencija za odgoj i obrazovanje zajedno sa Službom za građane Hrvatskog sabor. Na Smotri su sudjelovali učenici iz osam osnovnih škola u kojima se eksperimentalno provodi građanski odgoj.

Predstavnike naše škole u Saboru su dočekali saborski zastupnici iz našeg grada Vesna Želježnjak, Darko Ledinski i Željko Šemper.

Odabrani učenici mogli su predsjedniku Hrvatskog sabora Josipu Leki iznijeti probleme škole, zajednice i društva te prijedloge kako bi ih riješili. Među njima je bilo i četvero učenika naše škole.

Učenica 3.a razreda, Dunja Međurečan, predložila je predsjedniku Sabora Zakon o očuvanju prirode i naglasila da svi ljudi trebaju brinuti o očuvanju okoliša. Dorian Tarle, također učenik 3.a razreda, govorio je u Saboru o dječjim pravima, a Lana Varga, učenica 7.c razreda, naglasila je potrebu modernizacije hrvatskih škola te uvođenje nastave u jednoj smjeni. Učenik 8.c, Antonio Međurečan, podržao je uvođenje zdravstvenog odgoja u osnovne i srednje škole. Da bi izlaganja u Hrvatskom Saboru bila što uspješnija učenike su pripremale nastavnice Maja Sinjeri, Jasminka Fanuko-Polančec i Vesna Tulek.

Nakon izlaganja malih zastupnika predsjednik Hrvatskog sabora obećao je da će sve prijedloge prenijeti velikim zastupnicima.

Antonio Međurečan, 8.c